ເນໂຕ້ຈະສືບຕໍ່ ການໂຈມຕີລີເບຍ
ອົງການເນໂຕ້ກ່າວວ່າ ພັນທະມິດຈະສືບຕໍ່ ໂຈມຕີລີເບຍ ຈົນກວ່າ Gadhafi ລາອອກ
ພວກຜູ້ນຳຂອງອັງກິດ ຝຣັ່ງ ແລະສະຫະລັດກ່າວວ່າ ກຸ່ມພັນທະມິດເນໂຕ້ ຈະສືບຕໍ່ ທຳການປະຕິບັດງານ ທາງທະຫານ ຢູ່ໃນລີເບຍຈົນກວ່າທ່ານ Moammar Gadhafi ສະລະອຳນາດ ນາຍົກລັດຖະມົນຕີອັງກິດ ທ່ານ David Cameron ປະທານາທິບໍດີຝຣັ່ງທ່ານ Nicolas Sarkozy ແລະ ປະທານາທິບໍດີສະຫະລັດ ທ່ານບາຣັກໂອບາມາກ່າວ ວ່າການປ່ອຍໃຫ້ທ່ານ Gadhafi ກຳອຳນາດຕໍ່ໄປນັ້ນ ຈະເປັນການເນລະຄຸນ ທີ່ບໍ່ຍຸດຕິທຳ ຕໍ່ປະຊາຊົນຊາວ ລີເບຍ ໃນຖະແຫຼງການຮ່ວມສະບັບນຶ່ງທີ່ພິມເຜີຍແຜ່ໂດຍ ໜັງສືພິມນາໆຊາດຫຼາຍໆສະບັບໃນວັນສຸກມື້ນີ້ ພວກຜູ້ນຳທັງສາມເວົ້າວ່າມັນເປັນເລື່ອງບໍ່ໜ້າເປັນ ໄປໄດ້ທີ່ບຸກຄົນໃດບຸກຄົນນຶ່ງໄດ້ພະຍາຍາມສັງຫານ ໝູ່ປະຊາຊົນຂອງຕົນແລ້ວຍັງຈະສາມາດມີບົດບາດ ຢູ່ໃນລັດຖະບານໃນ ອະນາຄົດຂອງພວກເຂົາເຈົ້າໄດ້ ໃນວັນສຸກມື້ນີ້ລູກສາວຂອງທ່ານ Gadhafi ໄດ້ອອກມາປ້ອງກັນທ່ານໂດຍໄດ້ຈັດການໂຮມ ຊຸມນຸມພວກສະໜັບສະໜຸນຫຼາຍຮ້ອຍຄົນຢູ່ນອກບ້ານພັກທ່ານ Gadhafiໃນນະຄອນຫຼວງ ຕຣີໂປລີທີ່ຖືກສະຫະລັດຖິ້ມລະເບີດໂຈມຕີໃນປີ 1986 ນັ້ນ ນາງ Aisha Gadhafi ກ່າວຕໍ່ຝູງຊົນວ່າ ການລາອອກຈາກຕຳແໜ່ງຂອງບິດານາງນັ້ນຈະ ເປັນການສົບປະໝາດຕໍ່ປະຊາຊົນຊາວລີເບຍທັງໝົດ ບັນດາລັດຖະມົນຕີການຕ່າງປະເທດ ຂອງອົງການເນໂຕ້ ພວມປະຊຸມກັນຢູ່ນະຄອນເບີລິນ ເປັນມື້ທີ 2 ໃນວັນສຸກມື້ນີ້ ຂະນະທີ່ພວກທ່ານພະຍາຍາມຊອກຫາຊອງທາງແກ້ໄຂຄວາມ ບໍ່ລົງຮອຍກັນກ່ຽວກັບວ່າ ການປະຕິບັດງານທາງທະຫານຢູ່ໃນລີເບຍຄວນຈະດຳເນີນການ ແບບໃດ ຝຣັ່ງແລະອັງກິດໄດ້ຮຽກຮ້ອງໃຫ້ກຸ່ມພັນທະມິດເນໂຕ້ເພີ່ມທະວີການໂຈມຕີທາງ ອາກາດຕໍ່ເປົ້າໝາຍຕ່າງໆຂອງກຳລັງທ່ານ Gadhafi ແຕ່ປະເທດອື່ນໆມີຄວາມລະມັດລະ ວັງກ່ຽວກັບການຂະຫຍາຍການປະຕິບັດງານທາງທະຫານໃນລີເບຍ